เหนือมนุษย์ (ภาพยนตร์ปี พ.ศ. 2502)

เหนือมนุษย์ เป็นภาพยนตร์ไทยแนวโลดโผน อาชญากรรม ขนาด 16 มม. พากย์เสียงสด ปี พ.ศ. 2502 สร้างจากบทประพันธ์ของเศก ดุสิตโดยค่ายยูเนียนฟิล์ม จากการกำกับของครูวิจิตร คุณาวุฒิ นำแสดงโดยมิตร ชัยบัญชา, แมน ธีระพล, อดุลย์ ดุลยรัตน์, เกศริน ปัทมวรรณ และพงษ์ลดา พิมลพรรณ เข้าฉายครั้งแรกเมื่อวันที่ 5 สิงหาคม พ.ศ. 2502 ที่โรงภาพยนตร์แกรนด์

 เนื้อเรื่อง 
เหนือมนุษย์เล่าเรื่องราวของ เกรียง กัมปนาท (มิตร ชัยบัญชา) นักเลงชื่อดังที่ได้รับมอบหมายภารกิจลับจาก สารวัตรเชิด (อดุลย์ ดุลยรัตน์) และ สารวัตรศักดา (แมน ธีระพล) ให้แฝงตัวเข้าไปสืบข่าวในขบวนการอาชญากรรมที่มีชื่อว่า อินทรีเหล็ก ซึ่งเป็นภัยคุกคามต่อความมั่นคงของประเทศ

ระหว่างการปฏิบัติภารกิจ เกรียงได้รับความช่วยเหลือจากหญิงสาวชื่อ อัปสร ซึ่งแท้จริงแล้วคือ ร้อยตำรวจโทหญิงอัจฉรา (เกศริน ปัทมวรรณ) นายตำรวจหญิงที่กรมตำรวจส่งเข้าไปแฝงตัวอยู่ในขบวนการอินทรีเหล็กก่อนหน้าเกรียง อัจฉราเป็นน้องสาวของสารวัตรศักดา และยังเป็นคนรักของสารวัตรเชิด ทั้งสองร่วมมือกันสืบหาข้อมูลภายในองค์กรอินทรีเหล็ก จนนำไปสู่การทลายเครือข่ายอาชญากรรมในพื้นที่ภาคใต้ได้สำเร็จ

ภายหลังการปฏิบัติการ สารวัตรเชิดพาเกรียงกลับมาพักที่บ้านในกรุงเทพมหานคร ซึ่งในช่วงเวลานั้นความจริงเกี่ยวกับชาติกำเนิดของเกรียงถูกเปิดเผยว่า เขามีชื่อเดิมว่า เชษฐ์ และเป็นพี่ชายแท้ ๆ ของสารวัตรเชิด โดยในวัยเด็กเชษฐ์ถูก สลัดก้อง โจรสลัดชื่อดังในภาคใต้ลักพาตัวไป 

ต่อมา เกรียง หรือ เชษฐ์ แอบสะกดรอยตาม ดอเลาะห์ มือขวาของ ซาเงาะ ซึ่งพยายามลอบสังหารเขา ไปจนถึงรังใหญ่ของขบวนการอินทรีเหล็กในกรุงเทพมหานคร และเกิดการต่อสู้กัน ส่งผลให้ดอเลาะห์ถูกไฟดูดเสียชีวิต ขณะเดียวกัน ซาเงาะ นายใหญ่ของอินทรีเหล็กได้เปิดเผยตัวตนว่าแท้จริงแล้วคือ นายพร้อม พงษ์พาณิชย์ นักธุรกิจรายใหญ่ที่เคยเข้าหาสารวัตรเชิดถึงบ้านโดยอ้างว่าถูกขบวนการอินทรีเหล็กสะกดรอยตาม ก่อนที่ซาเงาะจะระเบิดรังใหญ่เพื่อจบชีวิตตนเองพร้อมกับเชษฐ์ อย่างไรก็ตาม เชษฐ์สามารถรอดชีวิตมาได้

 นักแสดงและตัวละคร 
 นักแสดงหลัก ตัวละคร  นักแสดง  เกรียง กัมปนาท/เชษฐ์ มิตร ชัยบัญชา สารวัตรศักดา แมน ธีระพล สารวัตรเชิด อดุลย์ ดุลยรัตน์ อัปสร/ร้อยตำรวจโทหญิงอัจฉรา เกศริน ปัทมวรรณ นิตย์ พงษ์ลดา พิมลพรรณ นักแสดงสมทบ การิม พีรพล ปิยะวรรณ ซ้ง ทานทัต วิภาตะโยธิน ลัดดา เรวดี ศิริวิไล  ไสล พูนชัย เชื้อ ชนินทร์ นฤปกรณ์  วิน วันชัย

 อ้างอิง 

 แหล่งข้อมูลอื่น 
 เหนือมนุษย์ ทางเว็บไซต์ ไทยบันเทิง

หมวดหมู่:ภาพยนตร์ภาษาไทย
หมวดหมู่:ภาพยนตร์ไทยที่ออกฉายในปี พ.ศ. 2502
หมวดหมู่:ภาพยนตร์ไทยในคริสต์ทศวรรษ 1950
หมวดหมู่:ภาพยนตร์ที่กำกับโดย วิจิตร คุณาวุฒิ
หมวดหมู่:ภาพยนตร์โลดโผนไทย
หมวดหมู่:ภาพยนตร์อาชญากรรมไทย
หมวดหมู่:ภาพยนตร์รหัสคดีไทย
หมวดหมู่:ภาพยนตร์ภาษาไทยในคริสต์ทศวรรษ 1950
หมวดหมู่:ภาพยนตร์ที่ถ่ายทำใน 16 มม.